หนีตายอลม่าน! ไฟไหม้อพาร์ตเมนต์ 27 ชั้น กลางกรุงลอนดอน
หนีตายอลม่าน! ไฟไหม้อพาร์ตเมนต์ 27 ชั้น กลางกรุงลอนดอน เบื้องต้นพบผู้บาดเจ็บจำนวนมาก ด้านเจ้าหน้าทีเร่งอพยพประชาชนออกจากพื้นที่
14 มิ.ย. 2560

ผู้สื่อข่าวรายงานว่า เกิดเหตุเพลิงไหม้อาคาร เกรนเฟลล์ ทาวเวอร์ (Grenfell Tower) บนถนนลาติเมอร์ ซึ่งเป็นอพาร์ตเมนต์ที่สร้างขึ้นในปี 1974 และมีห้องพัก 120 ห้อง ทางตะวันตกของกรุงลอนดอน ทั้งนี้ ในเบื้องต้นพบว่า ต้นเพลิงเกิดที่ชั้น 2 ก่อนจะลุกลามขึ้นไปจนถึงชั้น 27 ของอาคาร และมีผู้บาดเจ็บจำนวนมากจากการสูดดมควันพิษ
ขณะที่ชาวบ้านในละแวกใกล้เคียงคนหนึ่งยืนยันว่า เห็นคนกระโดดลงมาจากอาคาร โดยพบว่าผู้พักอาศัยหลายคนที่ติดอยู่ในอพาร์ตเมนต์ได้ตะโกนร้องขอความช่วยเหลือ และช่วยกันนำผ้าปูที่นอนมาผูกเป็นเชือกเพื่อโรยตัวลงมาที่พื้นด้านล่าง ด้านเจ้าหน้าที่ตำรวจได้กันผู้คนออกจากพื้นที่เนื่องจากเกรงว่าตัวอาคารจะถล่ม และยังมีเศษปรักหักพังร่วงหล่นลงมาเป็นจำนวนมาก
ทั้งนี้ชาวบ้านในพื้นที่เคยแสดงความกังวลเมื่อปีที่แล้วว่าอาคารแห่งนี้เสี่ยงเกิดเพลิงไหม้ เนื่องจากมีเศษขยะสะสมอยู่เป็นจำนวนมากระหว่างการซ่อมบำรุงอาคาร